**Vladimír Pavel Čobrda** alebo **Vladimír Pavol Čobrda** (\* 20. júl 1880, Smrečany – † 2. september 1967, Smrečany) bol evanjelický kňaz a generálny biskup Evanjelickej cirkvi a. v. na Slovensku.

Rodina
------

* otec Pavol Rodoľub Čobrda (\* 1874 – † 1908), evanjelický farár
* matka Etela Mária, rodená Mošteňanová
* brat Ján Cyril Čobrda (\* 1. september 1895 – † 2. máj 1955)
* manželka Elena, rodená Burjanová, sestra architekta Jána Burjana

Životopis
---------

Študoval na gymnáziách v Banskej Bystrici a v Sarvaši, kde sa zoznámil aj s Milanom Rastislavom Štefánikom. Tam v roku 1899 aj zmaturoval. Teológiu začal študovať v Prešove, odkiaľ ho však v roku 1901 vylúčili za panslavizmus. Štúdiá dokončil v Bratislave a v Erlangene.

V rokoch 1904 - 1908 bol kaplánom v Liptovskom Mikuláši, kde spolupracoval s Jurajom Janoškom. V rokoch 1908-1920 bol farárom v Smrečanoch. Bol jedným zo signatárov Martinskej deklarácie z 30. októbra 1918. V rokoch 1918 - 1920 bol poslancom Revolučného národného zhromaždenia. V rokoch 1920 - 1931 bol farárom v Ružomberku. V rokoch 1923 - 1930 bol liptovský senior. V rokoch 1930 - 1931 biskup Východného dištriktu so sídlom v Ružomberku, od roku 1931 so sídlom v Prešove. Hodnosti dištriktuálneho biskupa sa pod silným tlakom vzdal roku 1953. V rokoch 1933 - 1951 bol generálny biskup evanjelickej cirkvi a. v. na Slovensku.

Prekladal žalmy a Novú zmluvu. Publikoval v náboženských časopisoch, redigoval Evanjelického kazateľa, Cirkevné listy, Evanjelického posla spod Tatier. V rokoch 1911 - 1921 podpredseda spolku Tranoscius. Bol predsedom Hurbanovej literárnej spoločnosti, jeden zo zakladajúcich členov obnovenej MS. Pôsobil v Slovenskej lige a Štúrovej spoločnosti. Spoluautor pastierskeho listu z mája 1942, ktorým slovenskí evanjelici odsúdili režim Slovenského štátu a perzekúciu Židov. Za svoje postoje a pre ilegálnu činnosť v odboji, kde podporoval občiansku zložku, bol od októbra do decembra 1944 väznený. Počas komunizmu ho ako 82-ročného znova uväznili a 3 mesiace strávil vo vyšetrovacej väzbe. obvinený z vedenia vykonštruovanej skupiny ev. kňazov, ktorá údajne vykonávala protištátnu činnosť (F.Ruppeldt, J.Struhárik, Ľ.Vajdička, O.Vízner a D.Bancíková), odsúdený na 15 mesiacov väzenia. po odvolaní sa prokurátor žalobu stiahol. Manželka Elena rodená Burjanová bola sestra publicistky Štefánie Amálie Votrubovej a vdova po vydavateľovi Jánovi Páričkovi, po ktorého smrti niekoľko rokov sama viedla jeho národne orientované vydavateľstvo.

Ocenenie
--------

* V roku 1935 mu Husova evanjelická fakulta v Prahe udelila čestný doktorát; vyznamenaný Čs. vojnovým krížom 1939. V roku 1992 mu bol in memoriam prepožičaný Rad T. G. Masaryka II. triedy.

Dielo
-----

* *O kresťanskej výchove dietok.* (Liptovský Mikuláš 1911)
* *Či je Boh?* (Liptovský Mikuláš 1912)
* *Čobrdov Malý katechizmus Dr. Martina Luthera* (Liptovský Mikuláš 1929)

Referencie
----------

1. ↑   *Seznam vyznamenaných* [online]. Praha: hrad.cz, [cit. 2020-06-07]. Dostupné online.

Literatúra
----------

* Kto bol kto v histórii Banskej Bystrice 1255 - 2000
* *Slovenský biografický slovník*
* *Evanjelici v dejinách slovenskej kultúry*

Externé odkazy
--------------

* Záznam o narodení a krste v matrike riadok 46
* Regionálne osobnosti VKMK – zdroj, z ktorého pôvodne čerpal tento článok.

| Tituly a funkcie v Evanjelickej cirkvi na Slovensku |
| --- |
| Predchodca**Dušan Fajnor** | **Generálny biskupECAV na Slovensku**1934 – 1951 | Nástupca**Ján Chabada** |

Autoritné údaje: * GND: 1058281674
* NK ČR: xx0219922
* SNK: 157997
* VIAF: 310610818